唐丈命玉澗僧畫金華三洞爲圖障壽母玉澗有詩約和其韻
作者：金履詳
朝代：宋

paragraphs: 金華高哉幾千丈，翠壁重巒不可上。
上下飛潛靈液通，朝暮煙雲姿萬狀。
我聞元女蟠金鼎，至今遺粒猶可餉。
又聞仙姑駕銀鹿，至今瑶田印層嶂。
金華本是東南奇，未數劍門天下壯。
有時笙簫響青雲，猶疑幢節迎仙仗。
自古長生端有術，飄颻羣仙尚無恙。
祗今洞天雙龍飛，何處華表聲清喨。
誰將此山真面目，盡收奇偉歸圗障。
居然岡阜北堂前，未須屣履勤敖放。